
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)  9401 444, факс: (+359 2) 9401 595 




Р Е Ш Е Н И Е
№ РС-100-18-032
Днес, 19.06.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Пламен Йоцов
Член: Силвия Къдрева
У С Т А Н О В И:
Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество и е образувано по сигнал с рег. № ЦУ-01/С-100/16.04.2018г. 
Сигналът е подаден против Димитър Т. Шалапатов – общински съветник в Общински съвет ***. 
По същество, твърденията в сигнала са, че в декларацията по чл.12, т.2 във връзка с чл.14 от Закона за предотвратяване е установяване конфликт на интереси (отм.) (ЗПУКИ), която Димитър Шалапатов е подал при встъпването си в длъжност, има несъответствие с действителните обстоятелства, а именно същият притежава търговската фирма „***, ЕИК ***, което обстоятелство не е отразено в декларацията. 
Към сигнала не са приложени доказателства. 
С оглед твърденията в сигнала, Комисията е изискала и събрала следните доказателства: писмо вх. № ЦУ 01/13201/06.06.2019г. на КПКОНПИ с приложения – клетвен лист, Решение № ***-**/**/27.10.2015г.; декларация по чл.12, т.2 във връзка с чл.14 от ЗПУКИ (отм.) от интернет страницата на Общински съвет ***.
Служебно е направена справка в Търговски регистър.
След като обсъди събраните в хода на административното производство доказателства, комисията установи следното от фактическа страна:
Сигналът е подаден от физически лица с посочени имена, адрес и е подписан.
Димитър Т. Шалапатов е общински съветник в Общински съвет *** за мандат 2015г. – 2019г., видно от приложения клетвен лист. 
От служебно направената справка в Търговски регистър се установи, че Димитър Шалапатов е вписан като физическо лице търговец на 27.11.2011г. с фирма „***“, ЕИК ***.
Димитър Т. Шалапатов е подал декларация по чл.12, т.2 във връзка с чл.14 от ЗПУКИ (отм.) на 09.11.2015г., видно от същата на интернет страницата на Общински съвет ***. В декларацията чл.12, т.2 във връзка с чл.14 от ЗПУКИ (отм.) Димитър Шалапатов не е декларирал, че развива дейност като *** към датата на избирането му, както и дванадесет месеца преди тази дата.
С писмо от 04.06.2019г. на Община *** и вх. № ЦУ 01/13201/06.06.2019г. на КПКОНПИ председателят на Общински съвет *** заявява, че Димитър Шалапатов в качеството си на общински съветник не е упражнил правомощия (гласуване, участия в комисии и др.) по отношение на „***“.
Въз основа на така изяснената фактическа обстановка, комисията установи следното от правна страна:
Сигналът е подаден от лица, идентифицирани по реда на чл.48, ал.1 от ЗПКОНПИ, поради което същият е годен за разглеждане от Комисията.
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Димитър Т. Шалапатов в качеството си на общински съветник в Общински съвет *** е лице, заемащо висша публична длъжност по смисъла на чл.6, ал.1, т.32 от ЗПКОНПИ. 
От справка в Търговския регистър се установи, че Димитър Шалапатов е *** с наименование „***“. От събраните по преписката доказателства не се установи Димитър Шалапатов да е упражнил правомощия в качеството си на общински съветник в Общински съвет *** по отношение на „***“ до 04.06.2019г. 
По отношение твърденията за недеклариране на обстоятелство в декларацията по чл.12, т.2 във връзка с чл.14 от ЗПУКИ (отм.) следва да се има предвид, че КПКОНПИ не е компетентна да извършва проверка за недеклариране на обстоятелство по отменения ЗПУКИ.
Предвид изложеното, се налага изводът, че липсват упражнени правомощия по служба от Димитър Шалапатов в качеството му на общински съветник в Общински съвет *** и лице, заемащо висша публична длъжност по отношение на „***“. Липсата на който и да е елемент от понятието „конфликт на интереси“ обуславя невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ
РЕШИ:
         НЕ УСТАНОВЯВА конфликт на интереси по отношение на Димитър Т. Шалапатов с ЕГН *** – лице, заемащо висша публична длъжност, по смисъла на 6, ал.1, т.32 от ЗПКОНПИ, поради липса на упражнени правомощия по служба в качеството му на общински съветник в Общински съвет *** по отношение на „***“ до 04.06.2019г.
Препис от Решението да се изпрати ведно с цялата административна преписка на Окръжна прокуратура *******, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
КОМИСИЯ:
Заместник - председател:………………/Антон Славчев/
Член:…………………...……………....…/Пламен Йоцов/
Член:…………………………………..../Силвия Къдрева/

